ชี้ยุโรปกระทบสินเชื่อแบงก์แค่2,100ล้านเหรียญ
ธปท.ชี้ปัญหายุโรปกระทบสินเชื่อธนาคารทั้งระบบไม่มากเพียง 2,100 ล้านเหรียญสหรัฐฯ ทำให้ผลกระทบโดยตรงไม่น่าห่วง
18 พ.ค. 2555

ธปท.ชี้ปัญหายุโรปกระทบสินเชื่อธนาคารทั้งระบบไม่มากเพียง 2,100 ล้านเหรียญสหรัฐฯ ทำให้ผลกระทบโดยตรงไม่น่าห่วง 
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) กล่าวว่า การปล่อยสินเชื่อของระบบธนาคารพาณิชย์ของไทย ที่เกี่ยวข้องให้กับต่างประเทศและยุโรปไม่น่าจะกระทบต่อระบบธนาคารพาณิชย์และเศรษบกิจไทย เนื่องจากสินเชื่อที่ปล่อยกู้ให้กับธุรกิจในต่างประเทศมีเพียง 4% ของสินทรัพย์รวมของธนาคารพาณิชย์ทั้งระบบ 13.6 ล้านล้านบาทเท่านั้น และถ้ายิ่งแยกเฉพาะสินเชื่อที่กับธุรกิจที่เกี่ยวข้องกับยุโรปยิ่งมีน้อยเพียง 0.4% ของสินทรัพย์รวม หรือประมาณ 2,100 ล้านเหรียญสหรัฐฯ หรือประมาณ 6.51 หมื่นล้านบาท ฉะนั้น ถึงจะได้รับผลกระทบจากเศรษฐกิจยุโรปที่ถดถอยลงก็สร้างผลกระทบโดยตรงไม่มาก ส่วนผลกระทบทางอ้อมที่จะมีต่อการค้าหรือผู้ประกอบการส่งออกยังต้องตามดูต่อไป 
“เท่าที่ดูตัวเลขข้อมูลสินเชื่อที่ปล่อยให้โอยตรงกับยุโรป มีเพียง 0.4% หรือประมาณ 2,100 ล้านเหรียญสหรัฐฯเท่นั้น ถึงจะเสียหายหมดก็กระทบไม่มาก ไทยเราถือว่ามีธุรกรรมการเงินที่เกี่ยวข้องกับยุโรปน้อยที่สุดเมื่อเทียบกับกลุ่มประชาคมเศรษฐกิจอาเซียนหรือเออีซีแล้ว จึงน่าห่วง อีกอย่างฐานะของระบบธนาคารค่อนข้างแข็งแกร่งน่าจะเป็นฐานที่ดีในการรองรับเศรษฐกิจได้” น.ส.นวพร กล่าว
ทั้งนี้ ผลการดำเนินงานของระบบธนาคารพาณิชย์ในไตรมาส 1 ปีนี้ มีกำไรสุทธิเพิ่มขึ้น แม้รายได้ดอกเบี้ยสุทธิจะลดลง แต่ภาระการจ่ายสำรองหนี้สงสัยจะสูญลดลง โดยทั้งระบบธนาคารพาณิชย์ย์มีกำไรสุทธิ  4.01 หมื่นล้านบาท เพิ่มขึ้น 29% เมื่อเทียบกับไตรมาสก่อนหน้า ด้านคุณภาพหนี้เสียก็ดีขึ้น โดยหนี้ที่ไม่ก่อให้เกิดรายได้(เอ็นพีแอล)ลดลง จาก 2.7% ของสินเชื่อรวม เหลือ 2.6% ของสินเชื่อรวม 
สำหรับสินเชื่อรวมในไตรมาส 1 ปีนี้ยังขยายตัวได้ดีที่ระดับ 13.9% ใกล้เคียงกับไตรมาสก่อนหน้าที่ขยายตัว 14.9% แบ่งเป็นสินเชื่อธุรกิจขยายตัว 13.2% จากไตรมาสก่อน 14.8% สินเชื่ออุปโภคบริโภคขยายตัว 15.7% จาก 15.4% และสินเชื่อธุรกิจขนาดกลางและขนาดย่อม(เอสเอ็มอี)ขยายตัว 14.8% จาก 14.4%